b'\n_START_ARTICLE_\nMirko Kor\xc5\xa1i\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini odvetnika Mirka Kor\xc5\xa1i\xc4\x8da in Cecilije Kor\xc5\xa1i\xc4\x8d, rojene \xc5\xbdeleznik, iz \xc5\xa0kednja pri Trstu. Ljudsko \xc5\xa1olo in klasi\xc4\x8dno gimnazijo je obiskoval v rojstnem kraju, kjer je leta 1932 tudi maturiral. Istega leta se je dru\xc5\xbeina preselila v Kraljevino Srbov, Hrvatov in Slovencev. V Ljubljani se je vpisal na Pravno fakulteto ter leta 1937 diplomiral, nato pa opravil \xc5\xa1e enoletni ekonomski te\xc4\x8daj. Po kon\xc4\x8danem \xc5\xa1tudiju je bil z eno letno prekinitvijo, ko je v Mariboru slu\xc5\xbeil voja\xc5\xa1ki rok, od avgusta 1938 do julija 1940 pripravnik pri notarju Pliber\xc5\xa1ku v Cerknici._NEWLINE_Kor\xc5\xa1i\xc4\x8d se je po kon\xc4\x8danem pripravni\xc5\xa1tvu zaposlil v Direkciji za zunanjo trgovino v Beogradu. Ker je sodeloval s pripadniki narodnoosvobodilne borbe, ga je 24. decembra 1941 aretirala policija. Ko so ga marca 1942 izpustili iz zapora, je brez dokumentov preko Neodvisne dr\xc5\xbeave Hrva\xc5\xa1ke odpotoval proti Sloveniji. Pri prehodu hrva\xc5\xa1ko-slovenske meje so ga aretirali italijanski oro\xc5\xbeniki. Iz ljubljanskih zaporov so ga prepeljali v zapore v Castelfranco Veneto in nato v tabori\xc5\xa1\xc4\x8de za civilne internirance v Manfredoniji pri Bariju in kasneje \xc5\xa1e v nekatera druga tabori\xc5\xa1\xc4\x8da. Po kapitulaciji fa\xc5\xa1isti\xc4\x8dne Italije je pobegnil iz tabori\xc5\xa1\xc4\x8da in se prebil do zaveznikov. Novembra 1943 je pri\xc5\xa1el v zbirno tabori\xc5\xa1\xc4\x8de Narodnoosvobodilne vojske in partizanskih odredov Jugoslavije pri Bariju. Aprila 1944 je bil dodeljen Uradu za zvezo Narodnoosvobodilne vojske in partizanskih odredov Jugoslavije z zavezni\xc5\xa1ki komandami v Neaplju za Srednji vzhod. Nato je bil s posebno zaupno nalogo z Edvardom Kocbekom poslan v Rim oziroma Vatikan. Oktobra 1944 je bil na lastno \xc5\xbeeljo poslan v Slovenijo. V Glavnem \xc5\xa1tabu Narodnoosvobodilne vojske in partizanskih odredov Slovenije je do zavzetja Trsta delal kot vojni dopisnik v propagandnem oddelku. Ko so enote jugoslovanske armade v sklepnih bojih za osvoboditev Jugoslavije pri\xc5\xa1le v Trst, je Kor\xc5\xa1i\xc4\x8d postal namestnik komandanta Radia Trst A. 15. maja 1945 je bil demobiliziran in imenovan za direktorja Radia Trst. V Trstu je ostal do 30. novembra 1947, ko je bil preme\xc5\xa1\xc4\x8den na Vojno upravo jugoslovanske cone Svobodnega tr\xc5\xbea\xc5\xa1kega ozemlja v Kopru, kjer je ostal do 31. marca 1948, ko so ga premestili v Ob\xc4\x8dinski ljudski odbor Koper, kjer je ostal 15. februarja 1949. Po prenehanju slu\xc5\xbebovanja na OLO Koper je skoraj \xc5\xa1est let urejal slovensko redakcijo Radia Koper. Od 1. januarja 1955 pa je deloval v obalnem gospodarstvu in politiki. V za\xc4\x8detku julija 1957 je bil imenovan za vr\xc5\xa1ilca dol\xc5\xbenosti direktorja v podjetju Pristani\xc5\xa1\xc4\x8de Koper. Ko se mu je iztekel mandat, je bil v istem podjetju imenovan za pravnega svetnika, kar je ostal do upokojitve 1972._NEWLINE_Kor\xc5\xa1i\xc4\x8d se je specializiral za pomorsko pravo in bil soustvarjalec zakonodaje in ekonomije slovenskega in jugoslovanskega pomorstva. Bil je med ustanovitelji nove Luke Koper in sodeloval pri njeni ureditvi. Bil je glavni pobudnik pri uvajanju proste carinske cone v Kopru in stalni \xc4\x8dlan skupine Dru\xc5\xa1tva za prou\xc4\x8devanje napredka pomorstva v Jugoslaviji. Bil je tudi pobudnik za izdajo lista Gospodarstvo, pri katerem je sodeloval z dopisi. Leta 1975 je pri koprski zalo\xc5\xbebi Lipa izdal knjigo Trideset let slovenskega pomorstva 1945-1975 (COBISS), ki je prvi zaokro\xc5\xbeen pregled slovenskega pomorstva in priobalne dejavnosti. Zadnja leta \xc5\xbeivljenja pa se je posvetil zbiranju podatkov o prekomorskih brigadah NOVJ v ju\xc5\xbeni Italiji._NEWLINE_Kor\xc5\xa1i\xc4\x8d je za Kraljevino Jugoslavijo nastopil na Poletnih olimpijskih igrah 1936 v Berlinu, kjer je posami\xc4\x8dno in ekipno tekmoval v disciplini floret.'